CELEX: 62007FJ0098
Language: lt
Date: 2009-01-29
Title: 2009 m. sausio 29 d. Tarnautojų teismo (antroji kolegija) sprendimas. # Nicole Petrilli prieš Europos Bendrijų Komisiją. # Viešoji tarnyba - Priimtinumas - Asmens nenaudai priimtas aktas. # Byla F-98/07.

TARNAUTOJŲ TEISMO (antroji kolegija) SPRENDIMAS
      2009 m. sausio 29 d.
      Byla F‑98/07
      Nicole Petrilli
      prieš
      Europos Bendrijų Komisiją
      „Viešoji tarnyba – Pagalbiniai sutartininkai – Priimtinumas – Asmens nenaudai priimtas aktas – KTĮS 3b ir 88 straipsniai – Darbo sutarties trukmė – 2004 m. balandžio 28 d. Komisijos sprendimo dėl maksimalaus nenuolatinių darbuotojų įdarbinimo Komisijos tarnybose laikotarpio
         3 straipsnio 1 dalis – Teisėtumas“
      
      Dalykas: Pagal EB 236 ir AE 152 straipsnius pareikštas ieškinys, kuriuo N. Petrilli prašo panaikinti 2007 m. liepos 20 d. Komisijos
         sprendimą atmesti jos prašymą pratęsti pagalbinės sutartininkės darbo sutartį ir priteisti iš Komisijos žalos atlyginimą.
      
      Sprendimas: Panaikinti 2007 m. liepos 20 d. Komisijos sprendimą, kuriuo atmestas prašymas pratęsti ieškovės kaip pagalbinės sutartininkės
         darbo sutartį. Per tris mėnesius nuo šio tarpinio sprendimo paskelbimo šalys turi nurodyti Tarnautojų teismui bendru susitarimu
         nustatytą piniginės kompensacijos, susijusios su 2007 m. liepos 20 d. sprendimo neteisėtumu, sumą, arba, jei susitarimas nebus
         pasiektas, savo reikalavimus dėl šios sumos dydžio. Atidėti bylinėjimosi išlaidų klausimo nagrinėjimą.
      
      Santrauka
      1.      Pareigūnai – Kitų tarnautojų įdarbinimo sąlygos – Pagalbinis sutartininkas – Įdarbinimo trukmė
      (Kitų tarnautojų įdarbinimo sąlygų 88 straipsnio pirma pastraipa)
      2.      Pareigūnai – Kitų tarnautojų įdarbinimo sąlygos – Pagalbinis sutartininkas – Įdarbinimo trukmė
      (Kitų tarnautojų įdarbinimo sąlygų 88 straipsnio pirma pastraipa)
      1.      Pagal Kitų tarnautojų įdarbinimo sąlygų 88 straipsnio pirmą pastraipą sudaryti tarnybos sutartis įgaliotai tarnybai leidžiama
         sudaryti ir pratęsti terminuotas pagalbinių sutartininkų darbo sutartis su sąlyga, kad „faktinis įdarbinimo institucijoje
         laikotarpis, įskaitant visus pratęsimo laikotarpius, [neviršija] trejų metų“. Sąvoka „faktinis įdarbinimo institucijoje laikotarpis“
         reiškia tik Kitų tarnautojų įdarbinimo sąlygų 3b straipsnyje nurodyto sutartininko darbo sutarties trukmę, o ne bet kurio
         įdarbinimo institucijoje trukmę.
      
      (žr. 47 ir 48 punktus)
      2.      Institucija, nepažeisdama Kitų tarnautojų įdarbinimo sąlygų 88 straipsnio pirmos pastraipos, negali bendrai ir visiems asmenims
         bendrosiomis įgyvendinimo nuostatomis ar visuotinai taikomu vidaus sprendimu apriboti galimo maksimalios Kitų tarnautojų įdarbinimo
         sąlygų 3b straipsnyje nurodytų sutartininkų įdarbinimo trukmės, kurią nustatė pats teisės aktų leidėjas. Iš tiesų institucijos
         neturi kompetencijos nukrypti nuo eksplicitinės Pareigūnų tarnybos nuostatų ar šių sąlygų normos priimdamos įgyvendinimo nuostatas,
         išskyrus atvejus, kai aiškiai turi šiuos įgaliojimus.
      
      Iš 2004 m. balandžio 28 d. Komisijos sprendimo dėl maksimalaus nenuolatinių darbuotojų įdarbinimo Komisijos tarnybose laikotarpio
         1 straipsnio 2 dalies a punkto matyti, kad šis sprendimas ir jo 3 straipsnio 1 dalyje įtvirtinta maksimali 6 metų tarnybos
         trukmė taikomi visiems pagalbiniams sutartininkams, išskyrus Kitų tarnautojų įdarbinimo sąlygų 90 straipsnyje numatytus konferencijų
         vertėjus žodžiu.
      
      Žinoma, taikant 6 metų taisyklę apriboti pagalbinio sutartininko sutarties trukmę mažesniu nei 3 metai laikotarpiu galima
         tik jei asmuo pirma dirbo laikinuoju tarnautoju, pagalbiniu darbuotoju, sutartininku, laikinai priimtu ar kitu darbuotoju.
         Taigi 2004 m. balandžio 28 d. sprendimo 3 straipsnio 1 dalimi sistemingai nemažinamas Kitų tarnautojų įdarbinimo sąlygų 88 straipsnio
         pirmoje pastraipoje numatytas maksimalus 3 metų laikotarpis.
      
      Tačiau tai, kaip dažnai taikoma nuostata, leidžianti nukrypti nuo Kitų tarnautojų įdarbinimo sąlygų 88 straipsnio pirmoje
         pastraipoje numatytos maksimalios pagalbinių sutartininkų įdarbinimo trukmės taisyklės, kai ši nuostata suformuluota bendrais
         terminais ir taikoma visiems asmenims, neturi lemiamos reikšmės sprendžiant klausimą, ar Komisija turi kompetenciją nukrypti
         nuo eksplicitinės Kitų tarnautojų įdarbinimo sąlygų normos.
      
      Todėl 2004 m. balandžio 28 d. Komisijos sprendimo 3 straipsnio 1 dalimi neteisėtai ribojama Kitų tarnautojų įdarbinimo sąlygų
         88 straipsnio pirmos pastraipos taikymo sritis.
      
      (žr. 54–59 punktus)
      Nuoroda:
      Pirmosios instancijos teismo praktika: 1994 m. gruodžio 1 d. Sprendimo Schneider prieš Komisiją, T‑54/92, Rink. VT p. I‑A‑281 ir II‑887, 19 punktas.
      
      Tarnautojų teismo praktika: 2008 m. birželio 26 d. Sprendimo Joseph prieš Komisiją, F‑54/07, Rink. VT p. I‑A‑1‑0000 ir II‑A‑1‑0000, 69 punktas.